תשעה פצועים ממלחמת האזרחים בסוריה הועברו היום (שבת) לבתי חולים בישראל. למרכז הרפואי זיו שבצפת הובאו שישה מהם, בהם ילד בן 5 עם פגיעות גפיים קשות וגבר בן עשרים במצב אנוש. ארבעת הפצועים הנוספים הם בשנות ה-20 לחייהם, שנפצעו מירי והתפוצצות פגזים באורח בינוני. הילד הועבר מאוחר יותר לבית החולים לגליל שבנהריה. כמו כן, שני פצועים במצב קשה עם רסיסים בצוואר ובחזה הועברו הערב למרכז הרפואי לגליל שבנהריה. פצוע נוסף, בן 19 עם פציעה בעינו, הועבר לבית החולים פוריה שבטבריה. עד כה טופלו במרכז הרפואי זיו 313 פצועים ממלחמת האזרחים בסוריה, במרכז הרפואי לגליל 282 ובפוריה 83.